รัฐบาลไทย-ข่าวทำเนียบรัฐบาล-สธ. ใช้ข้อมูลคาดการณ์การระบาด ปรับยุทธศาสตร์ ลดป่วยหนัก ลดเสียชีวิต
วันอาทิตย์ที่ 15 สิงหาคม 2564
สธ. ใช้ข้อมูลคาดการณ์การระบาด ปรับยุทธศาสตร์ ลดป่วยหนัก ลดเสียชีวิต
กระทรวงสาธารณสุข มีระบบการติดตาม วิเคราะห์ข้อมูล เพื่อคาดการณ์การระบาดโรคโควิด 19 และปรับยุทธศาสตร์เพื่อลดป่วย ลดเสียชีวิต ให้ทุกจังหวัดเร่งค้นหาผู้ติดเชื้อเชิงรุก นําเข้าระบบรักษา ได้รับยาเร็ว เตรียมทรัพยากรทุกอย่างสนับสนุนการทํางาน
กระทรวงสาธารณสุข มีระบบการติดตาม วิเคราะห์ข้อมูล เพื่อคาดการณ์การระบาดโรคโควิด19 และปรับยุทธศาสตร์เพื่อลดป่วย ลดเสียชีวิต ให้ทุกจังหวัดเร่งค้นหาผู้ติดเชื้อเชิงรุก นําเข้าระบบรักษา ได้รับยาเร็ว เตรียมทรัพยากรทุกอย่างสนับสนุนการทํางาน เร่งฉีดวัคซีนกลุ่ม 608 ทั่วประเทศอย่างน้อย 1.9 แสนคนต่อวัน
นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า กระทรวงสาธารณสุขมีระบบฐานข้อมูลผู้ติดเชื้อโรคโควิด 19 ในทุกเรื่อง ทั้งยารักษา เวชภัณฑ์ จํานวนเตียง รวมทั้งการกระจายและการฉีดวัคซีน อัตราการป่วย เสียชีวิต เป็นต้น มีการประชุมติดตาม วิเคราะห์ข้อมูล วางแผน รองรับการคาดการณ์แนวโน้มระยะ14 วัน ทั้งการระบาด การใช้ทรัพยากรต่าง ๆ และปรับยุทธศาสตร์การบริหารจัดการการระบาดโควิด 19ตลอดเวลา ใช้ยุทธศาสตร์ที่เน้นการลดอัตราการเสียชีวิตและการป่วยหนัก มีการประเมิน และติดตามยุทธศาสตร์การบริหารจัดการการระบาดโควิด 19 จากข้อมูลช่วงวันที่ 6 - 12 สิงหาคม 2564 หรือสัปดาห์ที่ 34 ของปีนี้พบการติดเชื้อทั้ง 77 จังหวัด เฉลี่ย 20,000 รายต่อวัน จํานวนผู้ติดเชื้อกระจายจาก กทม.และปริมณฑลไปภูมิภาคมากที่สุดในภาคอีสาน และมีผู้ป่วยอาการหนักมี5,507 ราย ส่วนใหญ่อยู่ทางภาคกลาง และไม่พบผู้ป่วยอาการหนัก3 จังหวัด คือ กระบี่ พัทลุง และลําปาง
นายแพทย์เกียรติภูมิกล่าวว่า ในภาพรวมของสัปดาห์ที่34 มีอัตราการป่วยตายของไทยอยู่ที่ 0.9% หรือคิดเป็น105 ต่อประชากรล้านคน ขณะที่ค่าเฉลี่ยทั่วโลกอยู่ที่ 559 ต่อประชากรล้านคน อัตราการเสียชีวิตต่อแสนประชากรพบว่ากระจุกตัวในภาคกลาง โดยจังหวัดที่อัตราการเสียชีวิตมากกว่า 5 ต่อแสนประชากร มี 5 จังหวัด คือ สมุทรสาคร อยู่ที่ 13 ต่อแสนประชากร, กทม. 10 ต่อแสนประชากร, สมุทรปราการ 6 ต่อแสนประชากร, ตาก 5.7 ต่อแสนประชากร และนครปฐม 5 ต่อแสนประชากร ส่วนเสียชีวิต 3-5 ต่อแสนประชากร มี 6 จังหวัด คือ ปัตตานี ปทุมธานี ระนอง ปราจีนบุรี ตราด และนครนายก เสียชีวิต 1.5-3 ต่อแสนประชากร มี 11 จังหวัด คือ อ่างทอง นราธิวาส พิจิตร อยุธยา ยะลา นครสวรรค์ ฉะเชิงเทรา นนทบุรี ราชบุรี ชลบุรี และระยอง และน้อยกว่า 1.5 ต่อแสนประชากรมี 44 จังหวัด และไม่พบผู้เสียชีวิต 11 จังหวัด คือ กระบี่ ชุมพร เชียงราย เชียงใหม่ บึงกาฬ แพร่ ภูเก็ต ลพบุรี เลย สมุทรสงคราม และสุพรรณบุรี
นายแพทย์เกียรติภูมิกล่าวต่อว่า จากการประชุมติดตามการทํางาน กระทรวงสาธารณสุขจึงตั้งเป้าหมายลดอัตราป่วยตายต้องไม่เกิน1 % ได้กําชับให้ผู้ตรวจราชการเขตสุขภาพ ติดตามอย่างใกล้ชิด จัดสรรทรัพยากรในการดูแลรักษาให้แต่ละจังหวัดอย่างเหมาะสม เช่น เครื่องช่วยหายใจ ยารักษา ตรวจเชิงรุก ค้นหาผู้ติดเชื้อเร็ว นําเข้าระบบการรักษาเร็ว ได้ยาเร็ว และเร่งฉีดวัคซีนในกลุ่มผู้สูงอายุ 7 กลุ่มโรคเรื้อรัง และหญิงตั้งครรภ์ รวมถึงกลุ่มเสี่ยงในพื้นที่ระบาด ให้ครอบคลุมตามเป้าหมายของพื้นที่ ภายใน30 วัน หรืออย่างน้อย 1.9 แสนคนต่อวัน โดยฉีดเข็ม 1ใน 29 จังหวัดควบคุมสูงสุด และเข้มงวดให้ได้ 70% ซึ่งขณะนี้มีเพียง กทม.ที่ฉีดกลุ่ม 60 ปีขึ้นไปได้ 90% และบางจังหวัด ได้แก่ ลพบุรี กาญจนบุรี นครราชสีมา ฉีดได้ต่ํากว่า 20% สําหรับจังหวัดอื่น ๆ ที่เหลือ ต้องฉีดให้ครอบคลุม 50% และเฝ้าระวังการระบาดในโรงงาน ตลาด และชุมชน เข้มงวดมาตรการ Bubble & Seal นอกจากนี้ด้านทรัพยากรต่าง ๆ ทางกระทรวงสาธารณสุข มีการเตรียมการและสั่งซื้อเข้ามาตลอดเวลา ให้เพียงพอ อย่างไรก็ตามสถานการณ์โควิด 19 มีการเปลี่ยนแปลงตลอดเวลา จึงมีการปรับแผน และติดตามกํากับทุกสัปดาห์ เพื่อให้การรับมือกับโควิดในทุกพื้นที่ ครอบคลุมในทุกด้าน
*********************************** 15 สิงหาคม 2564